b'\n_START_ARTICLE_\nTrappistordenen\n_START_PARAGRAPH_\nTrappistordenen eller Trappistene (O.C.S.O.: Ordo Cisterciensis Strictioris Observantiae) er en kontemplativ katolsk munkeorden som lever etter Benedikts regel. Trappistordenen er i sin n\xc3\xa5v\xc3\xa6rende form stiftet av Armand Jean Le Bouthillier de Ranc\xc3\xa9 og har sitt navn etter hovedklosteret La Trappe i departementet Orne i Normandie.\n_START_SECTION_\nHistorie\n_START_PARAGRAPH_\nDette cistercienserklosteret var fra 1140 (eller 1122) midtpunktet i abbediet Notre Dame de la Maison-Dieu. Klostrets munker utmerket seg helt frem til 1400-tallet med en fromhet og arbeidsomhet utenom det vanlige, men de \xc3\xb8kte rikdommene ble \xc3\xa5rsaken til et forfall, som med tiden ble s\xc3\xa5 stort, at munkene p\xc3\xa5 grunn av deres ville liv og voldshandlinger ble kalt \xc2\xabLa Trappe-bandittene\xc2\xbb._NEWLINE_Slik var forholdene, da \xc2\xabde Ranc\xc3\xa9\xc2\xbb ca. 11 \xc3\xa5r gammel i 1637 for inntektenes skyld ble utnevnt til abbed for klostret. Etter endt novisiat i 1644 overtok han selv, i \xc3\xa5ret like etter abbediet og gjennomf\xc3\xb8rte en gjennomg\xc3\xa5ende reform.\n_START_SECTION_\nOrdensliv\n_START_PARAGRAPH_\nTrappistene lever enda etter de klosterreglene, som Ranc\xc3\xa9 utstedte. Dette inneb\xc3\xa6rer at trappistmunkene forlater den halmfylte sengen, og den lille teppebiten de dekker seg med kl. 2 om morgenen. 11 timer i d\xc3\xb8gnet er avsatt til religi\xc3\xb8se betraktninger, b\xc3\xb8nn og sang og seks-syv til fysisk arbeid i klostret, skogen eller p\xc3\xa5 markene. Eneste avbrytelser er de spartanske m\xc3\xa5ltider, som best\xc3\xa5r av grovt br\xc3\xb8d, gr\xc3\xb8nnsaker, frukt og vann. Kl. 19 om vinteren og kl. 20 om sommeren slutter trappistmunkene deres dag, hvorp\xc3\xa5 de etter aftenb\xc3\xb8nnen arbeider noen minutter med deres kommende grav i klosterg\xc3\xa5rden. Trappistmunkene f\xc3\xa5r ikke snakke unntatt i forbindelse med b\xc3\xb8nn og sang eller den vanlige hilsen i klostret: \xc2\xabMemento mori\xc2\xbb (husk at du skal d\xc3\xb8). \xc3\x98nsker og behov m\xc3\xa5 uttrykkes ved en form for tegnspr\xc3\xa5k. Vitenskapelig og intellektuelt arbeide er forbudt._NEWLINE_Ordensdrakten best\xc3\xa5r av en gr\xc3\xa5hvit ullkappe med vide armer med en bred l\xc3\xa6rrem om livet, hvor det henger en rosenkrans og en kniv som symboler p\xc3\xa5 b\xc3\xb8nn og arbeid. Dertil kommer en svart ullhette med to fotsbrede svarte b\xc3\xa5nd, som p\xc3\xa5 ryggen henger ned til kneh\xc3\xb8yde, og tresko. Ut over de egentlige munker, som er oppdelt i to klasser, huser trappistklostrene ogs\xc3\xa5 s\xc3\xa5kalte fr\xc3\xa8res donn\xc3\xa9s, som kun oppholder seg der i en begrenset periode, hvor de lever etter klosterreglene.\n_START_SECTION_\nVarer til salgs\n_START_PARAGRAPH_\nDet 48. kapittel i Benedikts regel sier \xc2\xabfor da er de i sannhet munker, hvis de lever av deres h\xc3\xa5ndarbeid\xc2\xbb_NEWLINE_I henhold til denne regelen produserer de fleste Trappist-kloster varer som igjen selges for \xc3\xa5 skaffe inntekter til klostere. Varene kan variere fra ost, br\xc3\xb8d og andre matvarer til kl\xc3\xa6r og kister. Siden ordenen ikke krever avhold fra alkohol, produserer og selger noen klostre alkoholholdige drikker, som regel \xc3\xb8l. Noen klostre i Belgia og Nederland som f.eks Orval Abbey og Westvleteren Abbey, brygger b\xc3\xa5de \xc3\xb8l til munkene og til salgs for allmennheten. Trappist\xc3\xb8l er overgj\xc3\xa6ret og vil som regel bli bedre etter lagring. Disse har blitt ber\xc3\xb8mt og anses av mange \xc3\xb8l-entusiaster for \xc3\xa5 v\xc3\xa6re blant de beste i verden.\n_START_SECTION_\nKlostre\n_START_PARAGRAPH_\nDet finnes rundt 170 trappistklostre i verden, som er hjem til omtrent 2\xc2\xa0500 trappistmunker og 1\xc2\xa0800 trappistnonner.'